Calendar Ortodox, 20 mai. Sfânta Lidia din Filipi, prima creștină din Europa botezată de Apostolul Pavel
- Cristian Raducanu
- 20 mai 2024, 06:16
Sfânta Lidia din Filipi a devenit prima creștină din Europa după ce a fost botezată de Sfântul Apostul Pavel în apele râului Zygaktis. Lidia este primul membru al Primei Biserici Creștine din Grecia.
Sfânta Lidia, prima creștină din Europa botezată de Sfântul Pavel
Pe când se afla în a doua sa călătorie misionară, Sfântul Apostol Pavel a avut o vedenie, în care un macedonean i-a cerut ajutorul. Fără să ezite, cel care a botezat-o pe Sfânta Lidia din Filipi a călătorit împreună cu Timotei, Sila și Luca spre estul Macedoniei.
Apostolul Pavel a debarcat în Napoli și de acolo și-a continuat călătoria spre Filipi. Locurile de rugăciune ale evreilor se aflau în afara orașului, în apropierea râului Zygaktis. Acolo, Sfântul Pavel a dat peste un grup de femei muncitoare. A fost locul și momentul în care Apostolul a propovăduit pentru prima dată în Europa, Cuvântul și Evanghelia Domnului.
Dumnezeu i-a deschis inima
Cu frică de Dumnezeu, femeile au ascultat cu mare atenție cuvintele necunoscute până atunci ale Sfântului Apostol Pavel. Cuvintele Sfântului au produs emoție, dar cea mai entuziasmată a fost Lidia. O femeie din cetatea Tiatirelor cu frică de Duhul Sfânt. „Acesteia Dumnezeu i-a deschis inima ca să ia aminte la cele grăite de Pavel” (Faptele Apostolilor 16, 14).
Lidia suferea din cauza faptului că nu putea să se jertfească zeităților care se dedau orgiilor. Sfânta Lidia a cunoscut și legea lui Israel, o lege care a ambiționat-o și mai mult să caute învățătura Mântuitorului Iisus Hristos.Femeia cu frica lui Dumnezeu a auzit pentru prima dată de la Apostolul Pavel despre „Răscumpărătorul lumii”.
Sfântul Pavel
Sfânta Lidia a adoptat de îndată noua credință și i-a jurat loialitate Mântuitorului Iisus Hristos și și-a mărturisit dorința de a deveni creștină. Sfântul Apostol Pavel și-a îndeplinit misiunea de a propovădui Cuvântul și Evanghelia lui Dumnezeu.
Odată botezată de misionarul Domnului, Lidia a devenit prima creștină din Europa și totodată primul membru al Primei Biserici Creștine din Grecia. Sfânta le-a mulțumit celor care i-au adus credința în suflet și le-a cerut să-i găzduiască. „De m-aţi socotit că sunt credincioasă Domnului, intrând în casa mea, rămâneţi. Şi ne-a făcut să rămânem.(Faptele Apostolilor 16, 15).
Sfânta Lidia este propovăduită de Biserica Ortodoxă Română ca întocmai cu Apostolii. O bisericuță asemănătoare cu bazilicile paleocreștine a fost construită pe locul botezului de pe malul râului Zigaktis, potrivit Doxologia.